Ecuadoriansk fotballstjerne døde
Ecuadors største avis, El Comercio, melder at spissen døde av hjertestans i dag. - Vi er i sjokk. Han fikk sterke smerter i magen, falt i koma og fikk hjerteinfarkt, sier Club America-president Ricardo Pelaez. Benitez gikk fra Club America til El Jaish tidligere denne måneden. Benitez var på lån i Birmingham i 2009/2010-sesongen da klubben spilte i Premier League, men scoret da beskjedne tre mål på 30 kamper. I den meksikanske ligaen har han derimot bøttet inn mål for Santos Laguna og America, og det gjorde at han ble solgt til El Jaish for 90 millioner kroner tidligere denne måneden. Også klubber som Tottenham og Swansea skal ha vist interesse for spissen før han ble klar for klubben i Qatar. - Klubben vil formidle de dypeste kondolanser til spillerens familie, skriver hans nye klubb El Jaish i en pressemelding ifølge TV 2. - Benitez ankom nylig fra América og skrev under for tre sesonger. Han spilte med laget for første gang under gårdagens kamp mot Qatar Sports Club, men klagde ikke på at han hadde noen helsemessige problemer. Hans brå bortgang er et stort sjokk for alle i klubben. Han var en spiller som på kort tid ble høyt ansett for sterke moralske personlighet, skriver klubben videre. United-stjerne i sorg Landsmann og United-stjerne Antonio Valencia er i sorg etter den brå bortgangen til sin landslagskollega og venn. - Bror, hvorfor nå, skrev han på Twitter, og fortsatte: - Bror, Gud er med familien din. Vi elsker deg. Uansett hvor vondt dette er, vil du alltid være min bror. Jeg elsker deg. - Kan noe fortelle meg hvorfor.
Den ecuadorianske landslagsspissen Christian «Chucho» Benitez (27) døde i dag - kort tid etter at han gikk til Qatar-klubben El Jaish for 90 millioner kroner.